Fis-27 ta' Frar 2017, il-Kunsill adotta regolament dwar il-liberalizzazzjoni tal-viża għall-Georgjani li jivvjaġġaw lejn l-UE għal perjodu ta' soġġorn ta' 90 jum fi kwalunkwe perjodu ta' 180 jum. ''Dan il-ftehim ser iġib lill-poplu tal-Georgia u lill-UE aktar qrib xulxin u ser isaħħaħ it-turiżmu u r-rabtiet tan-negozju. Dan isegwi t-tlestija tar-riformi neċessarji mill-Georgia, li jindirizzaw is-sigurtà tad-dokumenti, il-ġestjoni tal-fruntieri, il-migrazzjoni u l-asil. Barra minn hekk, l-adattament reċenti tal-mekkaniżmu ta' sospensjoni għamel dan il-ftehim possibbli.'' Carmelo Abela, il-Ministru Malti għall-Intern u s-Sigurtà Nazzjonali Il-Kunsill u l-Parlament Ewropew issa jeħtieġ li jiffirmaw ir-regolament adottat. It-test imbagħad jiġi ppubblikat fil-Ġurnal Uffiċjali tal-UE u jidħol fis-seħħ 20 jum wara, fl-istess ħin bħall-mekkaniżmu l-ġdid ta' sospensjoni tal-eżenzjoni ta' viża. Ir-regolament formalment jemenda r-regolament 539/2001, li jċaqlaq lill-Georgia mill-Anness I (pajjiżi li ċ-ċittadini tagħhom jeħtieġu viża biex jidħlu fiż-żona Schengen) għall-Anness II (pajjiżi li ma jeħtiġux viża). Ċittadini Georgjani b'passaport bijometriku li jivvjaġġaw lejn l-UE għal mhux aktar minn 90 jum għal finijiet ta' negozju, turiżmu jew tal-familja mhux ser ikollhom aktar bżonn viża. Dawn il-miżuri mhux ser japplikaw għall-Irlanda u r-Renju Unit, f'konformità mal-protokolli annessi għat-trattati tal-UE. Ir-reġim tal-viża ta' dawn l-istati membri jibqa' soġġett għal-leġislazzjoni nazzjonali tagħhom. Kuntest F'Diċembru 2015, il-Kummissjoni qieset li l-Georgia kienet issodisfat il-punti ta' riferiment kollha tal-pjan ta' azzjoni dwar il-liberalizzazzjoni tal-viża u għalhekk kienet lesta għall-eżenzjoni mill-ħtieġa ta' viża. Wara dan, fid-9 ta' Marzu 2016 il-Kummissjoni ppreżentat proposta għal-liberalizzazzjoni tal-viża għaċ-ċittadini Georgjani. Il-Kunsill u l-Parlament Ewropew laħqu ftehim dwar il-proposta fit-13 ta' Diċembru 2016. Fil-kuntest tas-sitwazzjoni attwali migratorja u tas-sigurtà fl-Unjoni Ewropea, u filwaqt li jitqiesu l-proposti tagħha dwar il-liberalizzazzjoni tal-viża fir-rigward tal-Georgia, l-Ukrajna, it-Turkija u l-Kosovo, f'Mejju 2016, il-Kummissjoni ddeċidiet li tippreżenta proposta għal regolament li jirrevedi l-mekkaniżmu attwali ta' sospensjoni. Il-mekkaniżmu rivedut ta' sospensjoni jippermetti, f'ċirkostanzi speċifiċi, li tiġi sospiża l-eżenzjoni mill-viża għaċ-ċittadini ta' pajjiż speċifiku. L-istituzzjonijiet kienu tal-fehma li d-dħul fis-seħħ tal-liberalizzazzjoni tal-viża għall-Georgia għandu jkun fl-istess żmien meta jidħol fis-seħħ il-mekkaniżmu l-ġdid ta' sospensjoni. Il-Kunsill adotta wkoll ir-regolament dwar il-mekkaniżmu rivedut ta' sospensjoni fis-27 ta' Frar 2017. Regolament li jemenda r-Regolament 539/2001 li jelenka l-pajjiżi terzi li ċ-ċittadini tagħhom għandu jkollhom viża fil-pussess tagħhom meta jaqsmu l-fruntieri esterni u dawk li ċ-ċittadini tagħhom huma eżenti minn dik il-ħtieġa (Georgia) Viżi: Il-Kunsill jadotta reviżjoni tal-mekkaniżmu ta' sospensjoni tal-eżenzjoni ta' viża Ara l-paġna tal-laqgħa